КъэтIуагъэр зэфэпхьысыжьын хъумэ нафэ къытфэхъурэр зы: Iэшъхьэмэфэ Даутэ адыгэ литературабзэм лъапсэ фэхъугъэу ылъытэрэр кIэмгуе диалектыр ары, ау «бжъэдыгъу-кIэмгуе диалект» зыфиIорэ терминыр ыгъэфедэнэу къызхэкIыщтыгъэр литературабзэм ишIуагъэкIэ диалектхэр зэпэблэгъэ дэдэ хъугъэхэу ыкIи ахэр кIодыжьынхэм факIохэу зэрилъытэщтыгъэр ары. Мары ащ ытхыщтыгъэр: «… бжъэдыгъу ыкIи кIэмгуе диалектхэу ипэум инэу зэшъхьащыкIыщтыгъэхэр джы зэрэзэхэкIухьагъэм ишIуагъэкIэ зэпэблагъэ хъугъэх ыкIи зы диалект хъугъэ пIоным иIоф тет» (Ашхамаф, 1997: 97).